Ühisettepanek: NÕUKOGU MÄÄRUS, millega muudetakse määrust (EL) nr 204/2011 piiravate meetmete kohta seoses olukorraga Liibüas /* JOIN/2014/016 final - 2014/0127 (NLE) */





SELETUSKIRI (1) 2. märtsil 2011 võttis nõukogu vastu määruse (EL) nr 204/2011 piiravate meetmete kohta seoses olukorraga Liibüas, et jõustada meetmed, mis on sätestatud 28. veebruari 2011. aasta otsuses 2011/137/ÜVJP. (2) 29. märtsil 2014 võttis ÜRO Julgeolekunõukogu vastu resolutsiooni 2146 (2014), millega ta keelas resolutsiooni 1970 (2011) kohaselt loodud komitee määratud laevadel, mis kuuluvad liikmesriigi jurisdiktsiooni, („määratud laevad”) laadida, transportida või lossida toornaftat ilma Liibüa valitsuse korralduseta. (3) Resolutsioonis 2146 (2014) paluti liikmesriikidel ka takistada määratud laevadel sisenemast sadamatesse ning keelati nendele punkerdamis-, varustamis- ja muude teenuste osutamine, välja arvatud juhul, kui selliste teenuste osutamine on vajalik humanitaareesmärkidel või kui laev on naasmas Liibüasse. (4) Lisaks otsustati Julgeolekunõukogu resolutsioonis 2146 (2014), et kõik liikmesriigid peaksid võtma meetmed, et keelata finantstehingud, mis on seotud määratud laevade pardal oleva Liibüast pärit toornaftaga. (5) X. aprillil 2014 muudeti nõukogu otsusega 2014/XX/ÜVJP nõukogu 28. veebruari 2011. aasta otsust 2011/137/ÜVJP piiravate meetmete kohta seoses olukorraga Liibüas,[1] et kõnealused meetmed jõustada. (6) Liidu välisasjade ja julgeolekupoliitika kõrge esindaja ja Euroopa Komisjon teevad ettepaneku muuta vastavalt määrust (EL) nr 204/2011. 2014/0127 (NLE) Ühisettepanek: NÕUKOGU MÄÄRUS, millega muudetakse määrust (EL) nr 204/2011 piiravate meetmete kohta seoses olukorraga Liibüas EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artiklit 215, võttes arvesse nõukogu 28. veebruari 2011. aasta otsust 2011/137/ÜVJP piiravate meetmete kohta seoses olukorraga Liibüas[2], võttes arvesse liidu välisasjade ja julgeolekupoliitika kõrge esindaja ning Euroopa Komisjoni ühisettepanekut ning arvestades järgmist: (1) Nõukogu 2. märtsi 2011. aasta määrusega (EL) nr 204/2011 piiravate meetmete kohta seoses olukorraga Liibüas[3] jõustatakse meetmed, mis on sätestatud otsuses 2011/137/ÜVJP. (2) ÜRO Julgeolekunõukogu võttis 29. märtsil 2014 vastu resolutsiooni 2146 (2014), millega ta keelas sanktsioonide komitee määratud laevadel, mis kuuluvad liikmesriigi jurisdiktsiooni alla, („määratud laevad”) laadida, transportida või lossida Liibüast pärit toornaftat ilma Liibüa valitsuse korralduseta. (3) ÜRO Julgeolekunõukogu resolutsioonis 2146 (2014) nõutakse meetmete võtmist, et takistada määratud laevadel sisenemast sadamatesse ning keelata neile punkerdamis-, varustamis- või muude teenuste osutamine. (4) Lisaks sellele keelatakse ÜRO Julgeolekunõukogu resolutsiooniga 2146 (2014) tehingud seoses määratud laevade pardal oleva Liibüast pärit toornaftaga. (5) Küsimuse kiireloomulisuse tõttu tuleks komisjonile anda volitused ÜRO Julgeolekunõukogu või sanktsioonide komitee teadete või teabe põhjal muuta määratud laevade nimekirja, mille suhtes kõnealuseid meetmeid kohaldatakse. (6) X. aprillil 2014 muudeti otsusega 2014/X/ÜVJP nõukogu otsust 2011/137/ÜVJP, et need meetmed jõustada. (7) Seetõttu tuleks määrust (EL) nr 204/2011 vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Määrust (EL) nr 204/2011 muudetakse järgmiselt: 1. Artiklisse 1 lisatakse järgmised punktid h ja i: „h) „määratud laevad” – sanktsioonide komitee määratud laevad, nagu on osutatud ÜRO Julgeolekunõukogu resolutsiooni 2146 (2014) punktis 11 ja mis on loetletud käesoleva määruse V lisas; i) „Liibüa valitsuse koordinatsioonikeskus” – Liibüa valitsuse määratud koordinatsioonikeskus, millest on teavitatud sanktsioonide komiteed kooskõlas ÜRO Julgeolekunõukogu resolutsiooni 2146 (2014) punktiga 3.” 2. Lisatakse artikkel 10b: „Artikkel 10b 1. Liikmesriigi jurisdiktsiooni alla kuuluvatel määratud laevadel on keelatud laadida, transportida või lossida Liibüast pärit toornaftat, välja arvatud juhul, kui liikmesriigi pädev asutus on andnud selleks loa pärast konsulteerimist Liibüa valitsuse koordinatsioonikeskusega. 2. Keelatud on lubada määratud laevadel siseneda liidu territooriumil asuvatesse sadamatesse või võimaldada neile sinna juurdepääs. 3. Lõikes 2 kehtestatud meedet ei kohaldata, kui liidu territooriumil asuvasse sadamasse sisenemise tingib vajadus laeva kontrollida, hädaolukord või kui laev on naasmas Liibüasse. 4. Liikmesriikide kodanikel või liikmesriigi territooriumilt on keelatud osutada määratud laevadele punkerdamis- või varustamisteenuseid, sealhulgas kütuse või varustuse tarnimine, või muid teenuseid. 5. IV lisas märgitud liikmesriikide pädevad asutused võivad lõikes 4 kehtestatud meetmest teha erandeid, kui see on vajalik humanitaar- või ohutuse eesmärkidel või kui laev on naasmas Liibüasse. Kõikidest sellistest eranditest tuleb sanktsioonide komiteed ja komisjoni teavitada kirjalikult. 6. Keelatud on määratud laevade pardal oleva toornaftaga seotud finantstehingud, sealhulgas toornafta müük, kindlustuslepingu sõlmimine seoses toornafta transpordiga, toornafta kasutamine krediidivahendina või sadamatasude vastuvõtmine toornafta transportimise eest vastutavalt laevandusettevõtjalt.” 3. Artikkel 15 asendatakse järgmisega: „Artikkel 15 Komisjonil on õigus: a) muuta IV lisa liikmesriikide esitatud teabe põhjal; b) muuta V lisa ÜRO Julgeolekunõukogu või sanktsioonide komitee otsuste alusel.” Artikkel 23 Käesolev määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, Nõukogu nimel eesistuja [1] ELT L 58, 3.3.2011, lk 1. [2] ELT L 58, 3.3.2011, lk 1. [3] ELT L 58, 3.3.2011, lk 1.